Ramaphosa vandag by Zim-pres se inhuldigingEmmerson Mnangagwa. Foto: ANA Pres. Cyril Ramaphosa gaan Sondag by duisende Zimbabwiërs en buitelandse afgevaardigdes in Harare aansluit vir die inhuldiging van die land se nuutverkose president, Emmerson Mnangagwa. Die inhuldiging vind by die land se nasionale sportstadion plaas. “Pres. Ramaphosa sal deur Lindiwe Sisulu, minister van internasionale betrekkinge en samewerking, vergesel word,” het Ramaphosa se woordvoerder, Khusela Diko, bevestig. Zimbabwe se konstitusionele hof het Vrydag uitspraak gelewer oor die opposisieparty se aansoek om die uitslag van verlede maand se presidensiële verkiesing te betwis. Die regspanne van die regerende Zanu PF en die opposisie, die MDC-Alliansie, het Woensdag hul onderskeie sake in die hof gestel, met die opposisie wat aangevoer het dat die verkiesingsuitslae gekook is sodat Mnangagwa as wenner uit die presidensiële stryd kon tree. Hoofregter Malaba het egter die MDC-Alliansie se aansoek met koste van die hand gewys en gesê dit was ŉ eenparige besluit. Die hof het Mnangagwa as verkose president van Zimbabwe verklaar. Die leier van die MDC-Alliansie, Nelson Chamisa, het die hofuitspraak verwerp. Chamisa het aangedui dat hy die Afrika-Unie se kommissie oor menseregte gaan nader. Die Zimbabwiese Verkiesingskommissie (ZEC) het verlede maand ná afloop van die verkiesing, op 30 Julie, aangekondig dat Mnangagwa 50,8% van die stemme getrek het terwyl Chamisa 44,3% van die stemme ontvang het. Dit was die eerste verkiesing in die land nadat Mugabe in November onder militêre druk uitgetree het.